text: LEGO betyder alt for Billund
  27 februar 2014 kl. 18.49
  Hvis LEGO ikke eksisterede, havde Billund Kommune heller ikke eksisteret.
  Det er borgmester Ib Kristensen (V) overbevist om.
  Og han har noget at have påstanden i. LEGO-hovedkvarteret i Billund har omkring 4.000 ansatte. Samtidig er virksomheden katalysator for stort set alt andet erhvervsliv i Billund. Det gælder lufthavnen, LEGO-land, Lalandia og talrige mindre virksomheder.
  Billund har 129 arbejdspladser for hver 100 indbyggere i arbejdsstyrken.
  Med LEGOs rekord-regnskab, som blev fremlagt i dag, vil det fortsat gå godt for kommunen.
  Jørgen Vig Knudstorp, administrerende direktør i LEGO-koncernen, konstaterer, at trods internationaliseringen af koncernen, så er der fortsat vækst i hovedkvarteret.
  - Jo flere job vi får i udlandet, des flere har vi fået i Billund, noterer han.
  